30 000 sê reeds ‘nee’ vir Eskom-prysverhoging(Argieffoto: Unsplash) Die DA se petisie teen Eskom se aansoek om die land se kragtarief met 20,5% te verhoog, is binne vyf dae deur meer as 30 000 mense onderteken. Die kragvoorsiener vra in sy aansoek aan die nasionale energiereguleerder (Nersa) dat ŉ 20,5%-verhoging vir die 2022‑’23-boekjaar ingestel moet word. Maroela Media het vroeër berig dat verskeie organisasies en partye egter teen dié “buitensporige” verhoging geskop het. “Die DA verwerp Eskom se pogings om die prys van elektrisiteit te verhoog in ’n tyd waar lewenskoste in Suid-Afrika toeneem. “Die koste van kos, verblyf en vervoer styg steeds en ’n kragtariefverhoging sal net bydra tot die finansiële nood wat veral arm huishoudings in die gesig staar,” sê Kevin Mileham, die DA se woordvoerder oor minerale hulpbronne en energie. Mileham meen die oorweldigende reaksie op die party se petisie beklemtoon hoe “gevoelloos” Eskom se aansoek werklik is. “Eskom kan skaars die ligte aanhou. Om nou van Suid-Afrikaners te verwag om meer geld vir ’n onbetroubare diens te betaal is heeltemal uit voeling.” Die Vryheidsfront Plus het ook aangedui dat hy die verhoging teenstaan en het, soos die DA, ŉ skrywe aan Eskom se uitvoerende hoof, André de Ruyter, gerig. Randall Williams, Tshwane se uitvoerende burgemeester, het vroeër gesê die voorgestelde verhoging is uitbuiting wat ŉ nadelige impak op inwoners en ekonomiese volhoubaarheid sal hê.